**ELŐTERJESZTÉS**

**Szombathely Megyei Jogú Város Közgyűlésének 2024. október 22-i ülésére**

**Javaslat köztéri szobor elhelyezésével kapcsolatos döntés meghozatalára**

A Vas Vármegyei Mérnöki Kamara a 2024-es évet – Hollán Ernő születésének 200. évfordulója alkalmából – Hollán emlékévnek nyilvánította, és tiszteletére mellszobrot szeretne állítani a Magyar Mérnök- és Építész-Egylet alapítójának szülővárosában, Szombathelyen, a 11-es huszár út 40. szám előtti, 2262/3 hrsz-ú közterületen.

A szobor tervezője Veres Gábor szobrászművész, a kompozíció egy 5/4-es bronz mellszobor, és egy hozzá tartozó pad, információs elemekkel. A mellszobor posztamensre kerül, amelynek anyaga terméskő, 35x30x130 cm. A posztamens alaplapon áll, aminek mérete 40x50x10 cm. A szobor és posztamense egy terméskővel burkolt felületre kerül. A posztamensen utalások jelennek meg Hollán Ernő munkásságára vonatkozóan. A pad elem öt darab elcsúsztatott kőlap és egy függőleges kőtömb összekötésével jön létre. Az ülőfelületet rozsdamentes acélcsövek biztosítják. Az elcsúsztatott mészkőlapokra térkép és szöveges információk kerülnek. Az emléktáblán egy QR kód is megjelenítésre kerülne, melynek beolvasásával további információk érhetők el.

A mellszobor talapzatára, posztamensére az alábbi feliratok kerülnek elhelyezésre:

A szobortalapzat elejére vésett felirat:

HOLLÁN ERNŐ

1824-1900

A posztamens hátoldalára bronz táblára:

HOLLÁN ERNŐ

SZÜLETÉSE BICENTENÁRIUMÁRA ÁLLÍTATTA

A VASI MÉRNÖKÖK KÖZÖSSÉGE,

NAGYVONALÚ ADOMÁNYOZÓK TÁMOGATÁSÁVAL

2024

Tekintettel arra, hogy a szóban forgó terület műemléki környezet, a tervezett mellszobor elhelyezése örökségvédelmi bejelentés köteles, mely a Kamara által 2024. július 25. napján benyújtásra került, az erről szóló dokumentációt az előterjesztés 1. sz. melléklete tartalmazza.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109.§ (1) bekezdése értelmében művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselőtestülete dönt, és gondoskodik fenntartásáról és felújításáról. A (2) bekezdés kimondja, hogy a döntéshez a műalkotás művészi értékére vonatkozóan szakvéleményt kell beszerezni.

A Magyarország helyi önkormányzatairól szóló 2011. évi CLXXXIX. törvény 42.§ 8. pontja szerint a képviselő-testület hatásköréből nem ruházható át közterület elnevezése, köztéri szobor, műalkotás állítása.

A Vas Vármegyei Mérnöki Kamara felkérésére az Alkotóművészeti Koordinációs Iroda a szoborról a szakvéleményt elkészítette, és a szakértői vélemények alapján a bemutatott mellszobrot, a bírálaton elhangzott észrevételek megfontolásával elfogadásra és kivitelezésre javasolta. A szakvéleményt az előterjesztés 2. sz. melléklete tartalmazza.

A Vas Vármegyei Mérnöki Kamara vállalta a terület további fenntartását, beleértve a világítást és a kertészeti elemeket is, így a megvalósítás önkormányzati forrást nem igényel.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjék.

**Szombathely, 2024. október 11.**

**/: Dr. Nemény András :/**

HATÁROZATI JAVASLAT

**……/2024. (X. 22.) Kgy. számú határozat**

Szombathely Megyei Jogú Város Közgyűlése a „Javaslat köztéri szobor elhelyezésével kapcsolatos döntés meghozatalára” c. előterjesztést megtárgyalta, és - figyelembe véve az Alkotóművészeti Koordinációs Iroda által kiadott szakvéleményt, a bírálaton elhangzott észrevételek megfontolásával - egyetértését fejezi ki arra vonatkozóan, hogy a Vas Vármegyei Mérnöki Kamara a Szombathely, 11-es huszár út 40. szám előtti, 2262/3 hrsz-ú közterületen felállítsa a Veres Gábor szobrászművész által Hollán Ernő emlékére készített köztéri alkotást.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Nádor István, a Vas Vármegyei Mérnöki Kamara elnöke)

**Határidő:** azonnal